شەفەق نیوز/
موستەفا کازمی سەرۆک وەزیران، چوارشەممە، سەردانیگ کرد ك یەکەمین جارە وەی جوورە وە
گڕ خواردن لەناو خۆپیشادەرەگان لە ناوڕاس بەغداد پایتەخت، وپەیمان دا ئه‌را وەجیهاوردن
داواکاریەگانیان.
بەیاننامەیگ لە
نووسینگەی کازمی رەسیە ئاژانس شەفەق نیوز وت: سەردان بڕیگ لە گەنجە خۆپیشاندەرەگان
کرد لە دەرچگەیل کۆلێژ وپەیمانگەگان لە شوون خۆپیشاندان و مانگردنیان، و گووش گرد
لە داواکاری و قسەیلیان.
کازمی پەیمان
دا وە جیوەجیکردن گشت داواکاریه‌ یاساگانیان، و ئەرایان ئاشکرا کرد ک حکومەتەگە کەفتیەسە
وەر گرفتەیل کەڵەکە کریاگیگ، لەوەر ساڵەیلیگ لە بەد ئیدارەیی و بەد رەفتاری لە بڕیار،
ولەدەسداین دەرفەتەیل ئەوزەڵی، بیجگە نەوین پلانەیل دریژ ماوە.
وتیش: سەختیەگان
لە روی حکومەتەگە سەختیەیل گەورایگن، وگشت داواکاریەگاندان ماف یاسایی و دەستوریە،
بەڵکم بڕ کارە داواکریایەگە و رەنجەگە ک بایەسە بیریەێد گەورایە، وەلی پەکمان نێخەن.
کازمی ئاماژەدا
ک ئەو گامەیلە حکومەت دانادەی لە گیرهاوردن گەندەڵی، وسزاداین خراوەکارەیل، و خاسەوکردن
ری وەڕێوبردنەگە، گشتی بوودە هووکار خاسیگ لەبان رەفتار دەوڵەتەگە و دەزگا حکومەتیەگە.
هەمیش وت:
داواکاریەیل ناڕازیه‌گان لە گشت شوونەیل عراق وەتەواوی گریەبەسە وە بەڕنامەی
چاکسازی ک حکومەتەگە ناگەسەی.
